L-argumenti dwar l-art viċin it-tempji Ta' Ħaġrat l-Imġarr li fuqha ħareġ permess ta' żvilupp huma kollha dmugħ tal-kukkudrilli. Il-permess ta' żvilupp ġie ikkonfermat f'dawn il-ġranet b'deċiżjoni mit-Tribunal ta' Reviżjoni (l-appell) li ikkonferma li meta l-MEPA ħareġet il-permess imxiet mal-policies kurrenti. Il-mistoqsija li irridu nistaqsu hi waħda sempliċi ħafna. Għaliex seta' joħroġ dan il-permess ta' żvilupp fuq art daqshekk viċin it-tempji Ta' Ħaġrat? It-tweġiba hi daqstant ieħor sempliċi: dan il-permess seta joħroġ għax l-art ġiet inkluża fil-konfini ta' l-iżvilupp meta sar il-Pjan Lokali li japplika għall-Imġarr. U dan il-Pjan Lokali meta sar? Meta ġie approvat, inkomplu nistaqsu? It-tweġiba hi: fl-4 t'Awwissu 2006. Tafu min kien il-Ministru responsabbli għall-MEPA fl-4 t'Awwissu 2006? George Pullicino. Huwa Pullicino u ħadd iżjed li għandu jwieġeb u jispjega għaliex l-art ġiet inkluża fil-konfini tal-iżvilupp. Dan il-permess ta' żvilupp hu parti żgħira mill-kullana ta' suċċessi tal-ex Onorevoli Ministru.